2.

Europa-Parlamentets beslutning af 24. april 2007 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2005, Sektion VIII B — Den Europæiske Tilsynsførende for Databeskyttelse (C6-0472/2006 — 2006/2170(DEC))

Europa-Parlamentet,

- der henviser til Den Europæiske Unions almindelige budget for regnskabsåret 2005 [1],

- der henviser til De Europæiske Fællesskabers endelige årsregnskab for regnskabsåret 2005 — Bind I (C6-0472/2006) [2],

- der henviser til Revisionsrettens årsberetning om gennemførelsen af budgettet for regnskabsåret 2005 og dens særberetninger med de kontrollerede institutioners svar [3],

- der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

- der henviser til EF-traktatens artikel 272, stk. 10, og artikel 274, 275 og 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

- der henviser til forretningsordenens artikel 71 og bilag V,

- der henviser til betænkning fra Budgetkontroludvalget (A6-0111/2007),

1. bemærker, at Den Europæiske Tilsynsførende for Databeskyttelse i 2005 havde disponible forpligtelsesbevillinger på i alt 2840733 EUR med en udnyttelsesgrad på 82,77 %;

2. konstaterer, at Rettens revision af Den Europæiske Tilsynsførende for Databeskyttelse ikke gav anledning til væsentlige bemærkninger; bemærker, at årsregnskabet for Den Europæiske Tilsynsførende for Databeskyttelse efter indførelsen af periodiseringsprincippet pr. 1. januar 2005 udviser et positivt resultat på 211631 EUR, og at passiverne overstiger aktiverne med 202504 EUR;

3. bemærker, at 2005 var det første år, hvor Den Europæiske Tilsynsførende for Databeskyttelse var fuldt ud operationel; minder om, at 2005-budgettet udgjorde en forhøjelse på 48,8 % i forhold til 2004-budgettet;

4. bemærker, at Den Europæiske Tilsynsførende for Databeskyttelse forelagde et budget for 2007 på 5080699 EUR, der var en forhøjelse på 23 % i forhold til det endelige 2006-budget (4147378 EUR), hvilket afspejlede en anmodning om fem nye stillinger, udvidelse af kontorarealet og øgede oversættelsesudgifter;

5. minder om, at Kommissionens, Europa-Parlamentets og Rådets generalsekretærer den 24. juni 2004 sammen med Den Europæiske Tilsynsførende for Databeskyttelse undertegnede en aftale om administrativt samarbejde med henblik på at bistå Den Europæiske Tilsynsførende for Databeskyttelse i en opstartfase på tre år, i henhold til hvilken:

- Kommissionens regnskabsfører og interne revisor er udpeget som regnskabsfører og revisor for Den Europæiske Tilsynsførende for Databeskyttelse

- Kommissionens tjenestegrene yder bistand i forbindelse med alle opgaver vedrørende personaleadministrationen i institutionen (fastsættelse af de ansattes rettigheder, lønudbetaling, godtgørelse af lægeudgifter, tjenesterejseudgifter osv.)

- Kommissionens tjenestegrene også bistår Den Europæiske Tilsynsførende for Databeskyttelse med gennemførelsen af budgettet

- Den Europæiske Tilsynsførelse for Databeskyttelse har kontor i Europa-Parlamentets bygninger, Europa- Parlamentets tjenestegrene bistår Den Europæiske Tilsynsførende for Databeskyttelse med materielle faciliteter og knowhow med hensyn til installeringen i Parlamentets bygninger (sikkerhed, post, computere, telefoner, kontorer og diverse leverancer)

- Rådet stiller oversættelsesfaciliteter til rådighed;

6. bemærker, at aftalen om administrativt samarbejde den 7. december 2006 blev fornyet for en periode på tre år med virkning fra den 16. januar 2007;

7. bemærker, at Den Europæiske Tilsynsførende for Databeskyttelse ved sin afgørelse af 7. november 2006 vedtog at indføre en intern kontrolstruktur, som passer til institutionens aktiviteter og behov;

8. glæder sig over, at Den Europæiske Tilsynsførende for Databeskyttelse og den assisterende tilsynsførende for databeskyttelse har besluttet hvert år at offentliggøre en erklæring om deres økonomiske og finansielle interesser, så snart deres nye websted er færdigt i begyndelsen af 2007; bemærker, at de i mellemtiden har sendt skriftlige erklæringer om deres finansielle interesser for 2005 og 2006 i en formular, der ligner den, som Europa-Parlamentets medlemmer udfylder hvert år, hvoraf det fremgår, at de ikke har nogen andre erhvervsaktiviteter, lønnede hverv eller aktiviteter, eller som heller ikke indeholder andre relevante oplysninger;

9. glæder sig over, at Den Europæiske Tilsynsførende for Databeskyttelse er rede til at tilslutte sig den interinstitutionelle aftale om OLAF og tilskynder ham til snarest muligt at træffe alle nødvendige foranstaltninger.

[1] EUT L 60 af 8.3.2005.

[2] EUT C 264 af 31.10.2006, s. 1.

[3] EUT C 263 af 31.10.2006, s. 1.

[4] EUT C 263 af 31.10.2006, s. 10.

[5] EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

--------------------------------------------------